2013 szeptemberében Wiz Khalifa megerősítette, hogy ő és Adele közösen megírtak egy dalt az amerikai rapper "Blacc Hollywood" című ötödik stúdióalbumára, de az együttműködésből létrejött dal végül mégsem került fel a lemezre. 2014 januárjában az 56. Grammy-gálán Adele megkapta tizedik Grammy-díját, amikor a "Skyfall" győzedelmeskedett "A legjobb vizuális média számára írt dal" kategóriában. 2014 májusában 26. születésnapjának előestéjén Adele hivatalos Twitter-oldalán keresztül osztott meg egy sokatmondó szöveget, melynek nagy médiavisszhangja volt. Az üzenet így hangzott: „viszlát 25... még látjuk egymást az évben”. Emiatt a média, köztük a "Daily Mail" és a Capital FM arról kezdett beszélni, hogy Adele következő albuma a "25" címet kapja és még ebben az évben meg fog jelenni. 2014-ben Adele-t összesen kilenc World Music Awards-díjra jelölték. Augusztus elején Paul Moss úgy nyilatkozott, hogy az album valószínűleg 2014-ben vagy 2015-ben fog a boltok polcaira kerülni. Októberben az XL lemezkiadó elvetette a 2014-es megjelenés tervezetét.